37 нче дәрес
Тема. Сорау алмашлыклары.
Максат. Сорау алмашлыклары турында мәгълүмат бирү, аларны җөмләдә дөрес билгеләү, укучыларның логик фикерләү дәрәҗәсен үстерү һәм укучыларның  эшләренә үзбәя бирүләренә ирешү; дуслыкның иң мөһим сыйфатларның берсе булуына ышаныч  тәрбияләү. Эшкә мәхәббәт тәрбияләү.
Җиһазлау: интерактив такта; төрле төстәге карточкалар, тест.
Дәреснең планы

I. Башлам.
   Уңай психологик халәт тудыру. (слайд 1)
Әйе, таң ата, 
Кызарып кояш чыгып килә
Ә без яхшы кәефләребез белән дәресебезне башлыйбыз. 
- Укучылар, кояшыбыз бар галәмне, безнең күңелләребезне җылытсын, яктыртсын өчен без дәрестә  нишләргә тиешбез? 
Укучы: Без дәрестә тырышып эшләргә тиешбез. 
Укытучы: Әйе, укучылар, барыгызга да дәрестә уңышлар Һәм актив катнашуыгызны телим
II. Актуальләштерү.
Укытучы. Безнең бүгенге дәресебез гадәти түгел. Ул аерым тукталышлардан торыр. Һәр тукталышның үз биреме бар. Биремне дөрес үтәгән очракта гына без икенче тукталышка күчә алырбыз. Уңышлар сезгә. 
Безнең беренче тукталыш “Исеңә төшер” дип атала. (слайд 2) Монда тест бирелгән. Тестның җавапларын карточкаларга  языгыз.
1. Нинди сүз төркеме алмашлык дип атала?
А) мөстәкыйль сүз төркеме;
Ә) исем, сыйфат, сан һәм рәвешне алмаштырып килә торган сүз төркеме;
Б) сөйләмдә еш кулланыла торган сүз төркеме.
2. Алмашлыкларны ничә төркемчәгә бүлеп өйрәнәләр?
А) 5;
Ә) 8;
Б) 7.
3. Тартым алмашлыкларын билгеләгез.
А) минеке, синеке, аныкы;
Ә) минем, синең, аның;
Б) мин, син, ул.
4. Күрсәтү алмашлыкларын билгеләгез.
А) үз, һәркем, һәрнәрсә;
Ә) ул, без, мин.
Б) шул, бу, андый.
5. Зат алмашлыкларын билгеләгез.
А) әллә нәрсәне, кемгәдер;
Ә) минем, аның, сезгә;
Б) берничә, беркем, бернәрсә.
(слайд 3) Киләсе слайдка карап, сез үзегезнең белемегезне тикшерә аласыз. Бер хата да булмаса, 5 ле, 1 хатага 4ле, 2 хатага өчле куела. Үзегезгә тиешле билгене куегыз.
Бу тукталышта “Ахырын тап” уены яшерелгән. (слайд 4)
1. Кеше сүзен тыңла, (үз акылың белән эш ит)
2. Ир-егет үзе өчен туа,( иле өчен үлә.) (слайд 5)
3. Кем эшләми, (шул ашамый.) 
4. Акыллы сүзен (мин дип башламый.)
Укытучы. Түбәндәге мәкальләрдә нинди алмашлыклар бар?
Укучы. Үз – билгеләү, үзе – билгеләү, шул – күрсәтү, мин зат алмашлыгы.
Укытучы. Бирелгән мәкальдә  сезгә таныш булмаган, сезнең өчен яңа алмашлык бармы?
Укучы:  Ул – кем дигән алмашлык. 
Укытучы: Без моны беләбезме?
Укучы: Юк, белмибез. 
Укытучы: Бүгенге дәреснең темасы белән танышкач, аның кайсы төркемчәгә керүен аңларсыз.
III. Яңа теманы аңлату.
(слайд 6) Шулай итеп без “Яңалык” тукталышына күчәбез. Бүгенге дәреснең темасы ничек дип уйлыйсыз, укучылар? 
Укучы: “Сорау алмашлыклары”. Ә безнең алдыбызга нинди максатлар куяр идегез? Бик, яхшы.  Теманы дәфтәрегезгә язып куегыз.
Түбәндәге җөмләләргә игътибар итегез: (слайд 7)
1. “Кемгә сөйлим серләремне, йөрәгем ялкын кебек...” (Ф.Кәрим)
Бу җөмләдә кемгә дигән сорау алмашлыгы бар. Ул исемне алыштырып килә. Исемне алыштырып килүче кем, ни, нәрсә алмашлыклары сан, тартым, килеш белән төрләнә. Кем соравы татар телендә, рус теленнән аермалы буларак, бары тик кешегә куела. Ә рус телендә укучылар,  хайван атамаларына да кем? соравы куела, исегездә калдырырга тырышыгыз. (слайд 8)
2. “Нинди көчләр, сөйлә, нинди көчләр, Керфек очларыңа тамалар?” (Һ.Такташ)
Әлеге җөмләдә бирелгән сорау алмашлыгын әйтегез. Ул кайсы сүз төркемен алыштырып килә?
Укучы: сыйфатны алмаштырып килә. (слайд 9)
3. – Авылдан ничә кеше?
– Алтау... (Ф.Яруллин)
Бу җөмләдә нинди сорау алмашлыгы бар? Ул кайсы сүз төркемен алыштырып килә?
Укучы: Сан төркемен алыштырып килә. (слайд 10)
4. “И, әбекәй, инде мин авылыма ничек кайтыйм?” (А.Әхмәт)
Димәк, җөмлә кисәге ягыннан карасак та, кайсы сүз төркемен алыштырып килсәләр, җөмлә кисәге ягыннан да шул рәвешле билгеләнә.
Шулай итеп, предметны, затны, билгене, санны яки рәвешләрне ачыклау максатында кулланыла торган алмашлыклар сорау алмашлыклары дип атала.
Сорау алмашлыкларына: кем, ни, нәрсә (исемне алыштыра), кайсы, нинди (сыйфатны алыштыра), ничә, ничәнче, ничәшәр (сан), кая, кайдан, кайчан, ник, нигә, ничек, күпме (рәвешне алыштыра) һ.б. алмашлыклар керә.
IV. Яңа белем һәм күнекмәләрне ныгыту. (слайд 11)
1. Дәреснең киләсе тукталышы “Уйла, тап” дип атала. Сары карточкада бирелгән шигырь юлларыннан сорау алмашлыкларын табып, язып алырга кирәк.
Сорау алмашлыкларын табыгыз. Сорауны белдергән сүзләрне язып алыгыз.

1. Тизрәк менеп утырдым, 
Сорашырга тотындым.
Беләсем килә барын, 
Күрәсем килә барын.
Паровоз ник кычкыра,
Вагоннар ник кычкырмый,
Ничек алар ычкынмый?
Тышта да күп кешеләр,
Хәзер алар нишлиләр?
Ник утыртмый барын да, 
Урын күп ич вагонда. (З.Туфайлова)

2. Калган алты чишмә кайда?
Кая киткән шулары?
Кая киткән көмеш кебек
Чыңлап аккан сулары? (Җ. Дәрзаман)


Зәңгәр карточкада төшеп калган сорау алмашлыклары куярга кирәк булыр. Җөмләләрдән соң сорау алмашлыклары бирелгән.
Төшеп калган сорау алмашлыкларын урыннарына куеп язарга.
1. ... җырлый? – Тимерче бугай.
...җырлый? – Игенче бугай.
...әйтте моны? – Ә бу мин генә.
Син үз җырыңны җырлап кил менә. (М.Әгъләмов)
2. Һәркайсында тамчы-тамчы эзләр,
Алар ... тамчылар икән? (Х.Туфан)
3. ... ул әбисенә язмый?
–... йөри анда?
–Мин әле бу. ...фон арь куймыйсың? ...бар? ...дәшмисең? (Г.Ахунов)
4. ...елый? ...елый? Бу вакытта ... елау? (Ф.Әмирхан) 
5. Белсәң иде – ...карый? ...көтә? ...юксына, ...эзли икән ул шулай? (Р.Мөхәммәдиев)

Сорау алмашлыклары: кем, кем, кем, нинди, нигә, кем, нигә, нәрсә, ник, кем, ник, нинди, кая, нәрсә, кемне, кемне.

Кызыл карточкада шулай ук сорау алмашлыклары кую сорала, ләкин кайсы сорау алмашлыклары булуы күрсәтелмәгән.
Сорау алмашлыклары куеп язарга.

Әгәр тагын тиргәсәм:
“Нигә туктыйм мин!” – ди дә, 
Әйләнә дә куя ул
Кайчан ничә ниндигә!

...теле армыйдыр?
... ... туктамыйдыр?

Белмим, ... туктар ул?
Белмим, ... йоклар ул?

... туктамый, ... ...
Кайчан ничек ни өчен? (Р.Миңнуллин)

2. Биремне укыгыз. (Җөмләләрне дәфтәргә язырга)
1. Син туктасаң, туктый.
Син барсаң, бара.
Ул нәрсә? Уйлап кара. (Күләгә)
2. Кайсы ай календарьда юк? (Күктәге ай)
3. Нәрсәне йомык күз белән күреп була? (Төшне)
4. Үзе шар, үзен беркем тәгәрәтә алмый. Ул нәрсә? (Җир шары)
5. Яңгыр яуганда, куян нинди куак астында утыра? (Юеш куак астында)
Нәтиҗә. Димәк, сорау алмашлыгы нинди сүз төркемен алыштырып килсә, шул җөмлә кисәге итеп билгеләнә.
V. Йомгаклау.
-Бүген без дәрестә нәрсә эшләдек?
-Сорау алмашлыкларын табарга өйрәндек.
Нинди максат куйдык?
-Сорау алмашлыкларын өйрәнү.
Максатка ирештекме?
-Әйе , без максатыбызга ирештек.
-Кем үзе өчен яңа белем ала алды? Барыбыз да үзебез өчен яңа белем алдык. Нинди авырлыклар булды? Башта сорау алмашлыкларын таба белмәдек.Аннан соң “Кем эшләми, шул ашамый” мәкале аша сорау алмашлыклары белән таныштык. 
VI. “Өй эше” тукталышы. (слайд 12)
Узегезнең көчегезгә, белемнәрегезгә карап өй эшен сайлап аласыз. 
I төр.  Сорау алмашлыклары белән берничә җөмлә төзергә. 
II төр. “Табигатьне саклыйк!” дигән темага, сорау алмашлыклары кулланып, кечкенә күләмле хикәя язарга.
-Хәзер үзегезгә бәя бирәсез.
*Мин барысын да аңладым  һәм дустыма ярдәм итә алам.(5 ле куела).
*Мин аңладым,  эшли алам “4”ле куела.
*Мин аңладым, тик сорауларым калды “3” ле куела.

